CELEX: 
Language: mt
Date: 2020-10-28 00:00:00
Title: REGOLAMENT DELEGAT TAL-KUMMISSJONI (UE) .../... li jemenda l-Anness IV tar-Regolament (UE) 2018/841 tal-Parlament Ewropew u tal-Kunsill fir-rigward tal-livelli ta’ referenza għall-foresti li jeħtieġ jiġu applikati mill-Istati Membri għall-perjodu 2021-2025

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) 2018/841 tal-Parlament Ewropew u tal-Kunsill dwar l-inklużjoni tal-emissjonijiet u l-assorbimenti ta’ gassijiet serra minn użu tal-art, tibdil fl-użu tal-art u l-forestrija fil-qafas ta’ politika għall-klima u l-enerġija għall-2030, u li jemenda r-Regolament (UE) Nru 525/2013 u d-Deċiżjoni Nru 529/2013/UE
                  1
               , adottat fit-30 ta’ Mejju 2018, huwa parti vitali mill-isforzi tal-Unjoni biex tnaqqas l-emissjonijiet ta’ gassijiet serra b’mill-inqas 40 % sal-2030. 
            
            
               Għall-ewwel darba, ir-Regolament (UE) 2018/841 jintegra l-emissjonijiet u l-assorbimenti mill-forestrija u minn setturi oħra tal-użu tal-art fil-politika tal-Unjoni għall-klima għall-perjodu mill-2021 sal-2030. Dan ifisser li l-Istati Membri jridu jiżguraw li l-emissjonijiet ta’ gassijiet serra kontabilizzati mill-użu tal-art, mit-tibdil fl-użu tal-art u mill-forestrija jiġu bilanċjati minn mill-inqas assorbiment ekwivalenti kontabilizzat ta’ CO₂ mill-atmosfera. 
            
            
               Ir-Regolament (UE) 2018/841 jistabbilixxi regoli għall-kontabbiltà tal-emissjonijiet u l-assorbimenti li jseħħu fil-kategoriji ta’ kontabbiltà fl-art imsemmija fl-Artikolu 2 tar-Regolament (UE) 2018/841 fit-territorji tal-Istati Membri. B’mod partikolari, l-Artikolu 8 tar-Regolament (UE) 2018/841 jistabbilixxi r-regoli għall-kontabbiltà tal-emissjonijiet u l-assorbimenti għall-kategorija ta’ kontabbilità tal-art ta’ art forestali ġestita. L-ewwel nett, jistabbilixxi r-regoli għad-determinazzjoni tal-livelli ta’ referenza għall-foresti (FRLs), u t-tieni nett, jiddefinixxi l-proċess għall-inklużjoni tal-FRLs għall-perjodi mill-2021 sal-2025 u mill-2026 sal-2030, fl-Anness IV tar-Regolament (UE) 2018/841.
            
            
               Għall-ewwel perjodu kontabilistiku (mill-2021 sal-2025), l-Artikolu 8(3) tar-Regolament (UE) 2018/841 jirrikjedi li l-Istati Membri jiddeterminaw il-livell ta’ referenza għall-foresti (FRL) u jippreżentawh lill-Kummissjoni bħala parti minn pjan nazzjonali tal-kontabbiltà għall-forestrija sal-31 ta’ Diċembru 2018. 
            
            
               L-Artikolu 8(6) tar-Regolament (UE) 2018/841 jirrikjedi li l-Kummissjoni twettaq valutazzjoni teknika tal-pjanijiet nazzjonali tal-kontabbiltà għall-forestrija, bil-ħsieb li jiġi vvalutat jekk il-livelli ta’ referenza għall-foresti proposti humiex f’konformità mal-prinċipji u r-rekwiżiti stabbiliti fil-paragrafi 4 u 5 tal-Artikolu 8 u fl-Artikolu 5(1) tar-Regolament (UE) 2018/841. Jirrikjedi wkoll li l-Kummissjoni tikkonsulta mal-esperti maħtura mill-Istati Membri, mis-soċjetà ċivili u mill-partijiet ikkonċernati. Barra minn hekk, skont il-premessa 18 tar-Regolament (UE) 2018/841, jenħtieġ li l-valutazzjoni teknika tibni fuq il-prattika tajba u l-esperjenza tar-rieżamijiet esperti skont il-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC). Il-Kumitat Permanenti għall-Forestrija ġie informat bir-riżultati tal-valutazzjoni teknika fil-154 laqgħa tiegħu fl-20 ta’ Settembru 2019.
            
            
               Matul in-negozjati tar-Regolament (UE) 2018/841, fid-Dikjarazzjoni dwar l-involviment ta’ esperti indirizzata lill-Parlament Ewropew, il-Kummissjoni impenjat ruħha li tiżgura li l-Artikolu 8(6) tar-Regolament (UE) 2018/841 jiġi implimentat b’mod xieraq permezz tal-istabbiliment ta’ grupp ta’ esperti tal-Kummissjoni inkarigati mill-valutazzjoni teknika. B’mod partikolari, il-Kummissjoni ddikjarat li l-grupp ta’ esperti jenħtieġ li jinkludi individwi maħtura fil-kapaċità personali, li jaġixxu b’mod indipendenti u fl-interess pubbliku. 
            
            
               Barra minn hekk, l-Artikolu 8 jipprevedi skeda ta’ żmien ċara u jiddeskrivi passi oħra li l-Istati Membri u l-Kummissjoni jridu jieħdu qabel l-istabbiliment tal-livelli ta’ referenza għall-forestrija permezz ta’ att(i) delegat(i), bħall-ħruġ u l-pubblikazzjoni ta’ rakkomandazzjonijiet tekniċi u r-reviżjoni tal-livelli ta’ referenza proposti. 
            
            
               L-Artikoli 8(8) u 8(9) jagħtu s-setgħa lill-Kummissjoni biex tadotta att(i) delegat(i) li jemenda(w) l-Anness IV tar-Regolament (UE) 2018/841, bil-ħsieb li jiġu stabbiliti livelli ta’ referenza għall-foresti li jeħtieġ jiġu applikati mill-Istati Membri għall-perjodu mill-2021 sal-2025. L-Artikolu 8(10) jirrikjedi li l-Kummissjoni tadotta att(i) delegat(i) għall-perjodu mill-2021 sal-2025 sal-31 ta’ Ottubru 2020.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Fit-30 ta’ Ottubru 2018, il-Kummissjoni stabbiliet Grupp ta’ Esperti dwar l-użu tal-art, it-tibdil fl-użu tal-art u l-forestrija (LULUCFEG)
                  2
                inkarigat li jassisti l-Kummissjoni fil-valutazzjoni teknika tal-pjanijiet nazzjonali tal-kontabbiltà għall-forestrija msemmija fl-Artikolu 8(6). Il-LULUCFEG huwa magħmul minn 10 membri li jaġixxu fil-kapaċità individwali tagħhom, ħames membri minn istituzzjonijiet tar-riċerka u organizzazzjonijiet nongovernattivi, 27
                  3
                membru mill-awtoritajiet kompetenti tal-Istati Membri b’massimu ta’ żewġ rappreżentanti kull wieħed, tliet membri minn entitajiet pubbliċi oħra u pajjiżi terzi, u 7 osservaturi. Il-kompożizzjoni u l-minuti tal-LULUCFEG jistgħu jinsabu fir-Reġistru tal-gruppi esperti tal-Kummissjoni
                  4
               .
            
            
               Saru erba’ laqgħat tal-LULUCFEG u konsultazzjoni bil-miktub dwar dan l-abbozz tal-att delegat. Fis-6 ta’ Frar 2019, il-LULUCFEG iltaqa’ għall-ewwel darba u qabel dwar il-metodi tal-ħidma tiegħu. Il-laqgħa tal-LULUCFEG mill-1 sat-12 ta’ April 2019 kellha l-għan li tanalizza l-pjanijiet nazzjonali tal-kontabbiltà għall-forestrija kollha ppreżentati mill-Istati Membri u li tivvaluta l-livelli ta’ referenza għall-foresti proposti. L-opinjonijiet tal-grupp ta’ esperti u l-minuti tal-laqgħa huma disponibbli għall-pubbliku
                  5
               . Il-grupp ta’ esperti reġa’ ltaqa’ fit-2 u fit-3 ta’ Ottubru 2019 biex jiddiskuti l-problemi tekniċi li jseħħu ta’ spiss u jipproponi soluzzjonijiet. Fis-26 u fis-27 ta’ Mejju 2020, il-LULUCFEG iddiskuta l-valutazzjoni tal-Kummissjoni tal-pjanijiet nazzjonali tal-kontabbiltà għall-forestrija riveduti, inkuż l-FRLs riveduti u l-FRLs li jeħtieġ jiġu stabbiliti fl-att delegat. Il-LULUCFEG appoġġa l-fehmiet u l-passi meħuda mill-Kummissjoni.
            
            
               Fl-aħħar nett, mit-22 ta’ Ġunju 2020 sas-6 ta’ Lulju 2020, il-LULUCFEG ġie kkonsultat bil-miktub dwar l-abbozz tar-Regolament delegat.
            
            
               F’konformità mar-rekwiżiti għal regolamentazzjoni aħjar, bejn is-17 ta’ Awwissu 2020 u l-14 ta’ Settembru 2020, il-Kummissjoni ppubblikat l-abbozz tar-Regolament delegat għall-kummenti. Ġew riċevuti 35 kumment minn diversi partijiet ikkonċernati, inkluż awtoritajiet pubbliċi tal-Istati Membri, organizzazzjonijiet ambjentali u nongovernattivi, istituzzjonijiet akkademiċi u tar-riċerka, kumpaniji u assoċjazzjonijiet tan-negozju u ċittadini mill-UE u minn barra l-UE. Il-partijiet ikkonċernati nnutaw il-proċess ċar stabbilit għall-adozzjoni tar-Regolament delegat. Bosta tweġibiet indirizzaw aspetti ġenerali tar-Regolament dwar il-LULUCF u wrew fehmiet dwar kif il-qafas tal-politika jista’ jittejjeb fid-dawl tan-newtralità klimatika fl-2050 u l-impatt tat-tibdil fil-klima fuq ir-reżiljenza forestali. 
            
            
               3.ELEMENTI ĠURIDIĊI TAL-ATT DELEGAT
            
            
               Dan l-abbozz tar-Regolament delegat jemenda l-Anness IV tar-Regolament (UE) 2018/841 billi jżid Taqsima C ġdida. It-Taqsima C tikkonsisti f’tabella li tistabbilixxi l-livelli ta’ referenza għall-foresti li jeħtieġ jiġu applikati mill-Istati Membri għall-perjodu mill-2021 sal-2025.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 28.10.2020
            
         
         
            
               li jemenda l-Anness IV tar-Regolament (UE) 2018/841 tal-Parlament Ewropew u tal-Kunsill fir-rigward tal-livelli ta’ referenza għall-foresti li jeħtieġ jiġu applikati mill-Istati Membri għall-perjodu 2021-2025
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2018/841 tal-Parlament Ewropew u tal-Kunsill tat-30 ta’ Mejju 2018 dwar l-inklużjoni tal-emissjonijiet u l-assorbimenti ta’ gassijiet serra minn użu tal-art, tibdil fl-użu tal-art u l-forestrija fil-qafas ta’ politika għall-klima u l-enerġija għall-2030, u li jemenda r-Regolament (UE) Nru 525/2013 u d-Deċiżjoni Nru 529/2013/UE
                  6
               , u b’mod partikolari l-Artikolu 8(8) tiegħu,
            
            
               Billi:
            
            
               (1)L-Istati Membri ppreżentaw lill-Kummissjoni l-pjanijiet nazzjonali tal-kontabbiltà għall-forestrija, inkluż il-livelli ta’ referenza għall-foresti proposti għall-perjodu mill-2021 sal-2025.
            
            
               (2)F’konformità mal-Artikolu 8(6) tar-Regolament (UE) 2018/841, il-Kummissjoni wettqet valutazzjoni teknika tal-pjanijiet nazzjonali tal-kontabbiltà għall-forestrija ppreżentati mill-Istati Membri, bil-ħsieb li tivvaluta kemm il-livelli ta’ referenza għall-foresti proposti ġew iddeterminati f’konformità mal-prinċipji u r-rekwiżiti stabbiliti fil-paragrafi 4 u 5 tal-Artikolu 8 u fl-Artikolu 5(1) ta’ dak ir-Regolament.
            
            
               (3)Kif meħtieġ mill-Artikolu 8(6) tar-Regolament (UE) 2018/841 u f’konformità mal-impenn meħud matul in-negozjati ta’ dak ir-Regolament, kif stabbilit fid-Dikjarazzjoni dwar l-involviment ta’ esperti indirizzata lill-Parlament Ewropew, il-Kummissjoni, fit-30 ta’ Ottubru 2018 stabbiliet grupp ta’ esperti tal-Kummissjoni
                  7
                (“il-grupp ta’ esperti”) inkarigat li jassisti lill-Kummissjoni fit-twettiq tal-valutazzjoni teknika. Il-grupp ta’ esperti kien jinkludi, fost l-oħrajn, esperti maħtura mill-Istati Membri u individwi maħtura fil-kapaċità personali tagħhom, li jaġixxu b’mod indipendenti u fl-interess tal-pubbliku, rappreżentanti tal-organizzazzjonijiet tar-riċerka u dawk nongovernattivi, u partijiet ikkonċernati. 
            
            
               (4)Abbażi tal-fehmiet tal-grupp ta’ esperti u l-valutazzjoni teknika, il-Kummissjoni ħarġet rakkomandazzjonijiet tekniċi lill-Istati Membri, bil-ħsieb li tiffaċilita r-reviżjoni teknika tal-livelli ta’ referenza għall-foresti proposti. Il-Kummissjoni ppubblikat ir-rakkomandazzjonijiet tekniċi fit-18 ta’ Ġunju 2019
                  8
               .
            
            
               (5)Kif meħtieġ mill-Artikolu 8(7) tar-Regolament (UE) 2018/841, abbażi tal-valutazzjoni teknika u tar-rakkomandazzjonijiet tekniċi, l-Istati Membri rrevedew il-pjanijiet nazzjonali tal-kontabbiltà għall-foresti tagħhom u f’xi każijiet, ipproponew livelli ta’ referenza, u kkomunikaw l-informazzjoni lill-Kummissjoni. Fil-25 ta’ Frar 2020, il-Kummissjoni ppubblikat il-livelli ta’ referenza proposti u meta applikabbli, riveduti. 
            
            
               (6)Il-grupp ta’ esperti qabel li l-livelli ta’ referenza għall-foresti li l-Kummissjoni qed tipproponi li jiġu inklużi fl-Anness IV tar-Regolament (UE) 2018/841, kienu ddeterminati f’konformità mal-prinċipji u r-rekwiżiti stabbiliti fil-paragrafi 4 u 5 tal-Artikolu 8 u fl-Artikolu 5(1) tar-Regolament (UE) 2018/841. 
            
            
               (7)Għalhekk, jenħtieġ li l-Kummissjoni tistabbilixxi l-livelli ta’ referenza għall-foresti li jeħtieġ jiġu applikati mill-Istati Membri għall-perjodu mill-2021 sal-2025.
            
            
               (8)Dan ir-Regolament huwa konformi mal-opinjoni tal-grupp ta’ esperti għall-użu tal-art, it-tibdil fl-użu tal-art u l-forestrija tal-Kummissjoni,
            
            
               ADOTTAT DAN IR-REGOLAMENT:
            
            
               Artikolu 1
            
            
               L-Anness IV tar-Regolament (UE) 2018/841 huwa emendat kif stabbilit fl-Anness ta’ dan ir-Regolament.
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
         
         
            
               Magħmul fi Brussell, 28.10.2020
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 156, 19.06.2018, p. 1.
               
               
                  
                     (2)
                  
                        Il-grupp ta’ esperti tal-Kummissjoni dwar l-użu tal-art, it-tibdil fl-użu tal-art u l-forestrija (LULUCF) (E03638).
               
               
                  
                     (3)
                  
                        Il-grupp ta’ esperti kien jinkludi rappreżentanti mir-Renju Unit sad-data tal-ħruġ.
               
               
                  
                     (4)
                  
                        http://ec.europa.eu/transparency/regexpert/index.cfm?do=groupDetail.groupDetail&groupID=3638&news=1
               
               
                  
                     (5)
                  
                        http://ec.europa.eu/transparency/regexpert/index.cfm?do=groupDetail.groupMeeting&meetingId=12931
               
               
                  
                     (6)
                  
                        ĠU L 156, 19.6.2018, p. 1. 
               
               
                  
                     (7)
                  
                        Il-grupp ta’ esperti tal-Kummissjoni għall-użu tal-art, it-tibdil fl-użu tal-art u l-forestrija (LULUCF) (E03638).
               
               
                  
                     (8)
                  
                        Id-Dokument ta’ Ħidma tal-Persunal tal-Kummissjoni SWD(2019) 213 final tat-18 ta’ Ġunju 2019 dwar il-Valutazzjoni tal-pjanijiet Nazzjonali tal-Kontabbiltà għall-Forestrija.
               
            
      
    ---documentbreak--- 
      
         
         
            
               ANNESS 
            
            
               Fl-Anness IV tar-Regolament (UE) 2018/841, tiżdied it-Taqsima C li ġejja:
            
            
               “C. Il-livelli ta’ referenza għall-foresti li jeħtieġ jiġu applikati mill-Istati Membri għall-perjodu mill-2021 sal-2025 
            
            
                     
                        Stat Membru
                     
                  
                  
                     
                        Il-livell ta’ referenza għall-foresti għall-perjodu mill-2021 sal-2025 f’tunnellati ta’ ekwivalenti ta’ CO2 kull sena 
                     
                  
               
                     
                        Il-Belġju
                     
                  
                  
                     
                        -1 369 009
                     
                  
               
                     
                        Il-Bulgarija
                     
                  
                  
                     
                        -5 105 986
                     
                  
               
                     
                        Ir-Repubblika Ċeka
                     
                  
                  
                     
                        -6 137 189
                     
                  
               
                     
                        Id-Danimarka
                     
                  
                  
                     
                        +354 000
                     
                  
               
                     
                        Il-Ġermanja
                     
                  
                  
                     
                        -34 366 906
                     
                  
               
                     
                        L-Estonja
                     
                  
                  
                     
                        -1 750 000
                     
                  
               
                     
                        L-Irlanda
                     
                  
                  
                     
                        +112 670
                     
                  
               
                     
                        Il-Greċja
                     
                  
                  
                     
                        -2 337 640
                     
                  
               
                     
                        Spanja
                     
                  
                  
                     
                        -32 833 000
                     
                  
               
                     
                        Franza
                     
                  
                  
                     
                        -55 399 290
                     
                  
               
                     
                        Il-Kroazja
                     
                  
                  
                     
                        -4 368 000
                     
                  
               
                     
                        L-Italja
                     
                  
                  
                     
                        -19 656 100
                     
                  
               
                     
                        Ċipru
                     
                  
                  
                     
                        -155 779
                     
                  
               
                     
                        Il-Latvja
                     
                  
                  
                     
                        -1 709 000
                     
                  
               
                     
                        Il-Litwanja
                     
                  
                  
                     
                        -5 164 640
                     
                  
               
                     
                        Il-Lussemburgu
                     
                  
                  
                     
                        -426 000
                     
                  
               
                     
                        L-Ungerija
                     
                  
                  
                     
                        -48 000
                     
                  
               
                     
                        Malta
                     
                  
                  
                     
                        -38
                     
                  
               
                     
                        In-Netherlands
                     
                  
                  
                     
                        -1 531 397
                     
                  
               
                     
                        L-Awstrija
                     
                  
                  
                     
                        -4 533 000
                     
                  
               
                     
                        Il-Polonja
                     
                  
                  
                     
                        -28 400 000
                     
                  
               
                     
                        Il-Portugall
                     
                  
                  
                     
                        -11 165 000
                     
                  
               
                     
                        Ir-Rumanija
                     
                  
                  
                     
                        -24 068 200
                     
                  
               
                     
                        Is-Slovenja
                     
                  
                  
                     
                        -3 270 200
                     
                  
               
                     
                        Is-Slovakkja
                     
                  
                  
                     
                        -4 827 630
                     
                  
               
                     
                        Il-Finlandja
                     
                  
                  
                     
                        -29 386 695
                     
                  
               
                     
                        L-Iżvezja
                     
                  
                  
                     
                        -38 721 000
                     
                  
               
                     
                        Ir-Renju Unit
                     
                  
                  
                     
                        -20 701 550
                     
                  
               
               ”